వీడని ఫెడ్‌ భయాలు..
-సెన్సెక్స్‌ 108 పాయింట్లు పతనం
ముంబయి : అమెరికా ఫెడరల్‌ రిజర్వు వడ్డీ రేట్లు పెంచనుందన్న ఊహాగానాల కారణంగా వరుసగా రెండో రోజూ దేశీయ స్టాక్‌ మార్కెట్లు నష్టాలు చవిచూశాయి. మరోవైపు పలు కంపెనీల ద్వితీయ త్రైమాసిక ఫలితాలు మార్కెట్లను మురిపించలేకపోవడం, గురువారం నాటికి అక్టోబర్‌ మాసం డెరివేటివ్స్‌ గడవు ముగింపు దగ్గరపడుతుండటంతో మదుపర్లు అమ్మకాలకు మొగ్గు చూపారు. ఈ క్రమంలో కాపిటల్‌ గూడ్స్‌, లోహ షేర్లు అధిక ఒత్తిడికి గురై మంగళవారం బిఎస్‌ఇ సెన్సెక్స్‌ 108.52 పాయింట్లు లేదా 0.40 శాతం క్షీణించి 27,253కు దిగజారింది. ఇంతక్రితం సెషన్‌లో సెన్సెక్స్‌ ఇదే స్థాయిలో నష్టపోయింది. నేషనల్‌ స్టాక్‌ ఎక్సేంజీ నిఫ్టీ 27.65 పాయింట్లు లేదా 0.33 శాతం పతనమై 8,232.90 వద్ద ముగిసింది. నిఫ్టీ-50లో మారుతి సుజుకి, సన్‌ఫార్మా, అల్ట్రాటెక్‌ సిమెంట్స్‌, బిపిసిఎల్‌, ఏషియన్‌ పెయింట్స్‌ షేర్లు 1.35 శాతం నుంచి 3.05 శాతం మధ్య పెరిగాయి. మరోవైపు లూపిన్‌, ఒఎన్‌జిసి, గెయిల్‌, హెచ్‌డిఎఫ్‌సి, బ్యాంకు ఆఫ్‌ బరోడా షేర్లు 2.10 శాతం నుంచి 5.45 శాతం వరకు కృంగాయి.
బిఎస్‌ఇలో ఎఫ్‌ఎంసిజి 0.1 శాతం, ఆటో 0.38 శాతం చొప్పున పెరిగ్గా, మిగితా రంగాల సూచీలు అన్ని నష్టాల పాలయ్యాయి. కన్సూమర్‌ డ్యూరెబుల్స్‌, కాపిటల్‌ గూడ్స్‌ సూచీలు 1.43 శాతం, 0.7 శాతం చొప్పున తగ్గాయి. మౌలిక వసతుల సూచీ 0.77 శాతం, పిఎస్‌యు 0.66 శాతం చొప్పున నష్టపోయాయి. సెన్సెక్స్‌-30లో మారుతి 2.44 శాతం, సన్‌ఫార్మా 1.88 శాతం, విప్రో 1.04 శాతం, హెచ్‌డిఎఫ్‌సి బ్యాంకు 0.88 శాతం, బజాజ్‌ ఆటో 0.57 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి.
మరోవైపు లూపిన్‌ 5.25 శాతం, ఒఎన్‌జిసి 3.07 శాతం, హెచ్‌డిఎఫ్‌సి 2.87 శాతం, గెయిల్‌ 2.24 శాతం, భెల్‌ 1.42 శాతం చొప్పున అధిక నష్టాలు చవి చూశాయి. యూరోపియన్‌ స్టాక్స్‌ నష్టాలు చవి చూడగా, ఆసియన్‌ స్టాక్స్‌ యథాతథంగా నమోదయ్యాయి.
బిఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు 0.2 శాతం చొప్పున క్షీణించాయి. మొత్తంగా మదుపర్ల మద్దతు కరువై 1,446 స్టాక్స్‌ నష్టాలు చవి చూడగా, మరోవైపు 1,265 స్టాక్స్‌ లాభాల్లో నమోదయ్యాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ యథాతథంగా 64.96 వద్ద ముగిసింది. ఆర్ధిక లోటుపై భయపడాల్సిందేమీ లేదని, ప్రభుత్వం అనుకున్న లక్ష్యాన్ని చేరుకుంటుందని ఆర్ధిక శాఖ మంత్రి అరుణ్‌ జైట్లీ పేర్కొన్నప్పటికీ మార్కెట్లకు మద్దతు లభించలేకపోయింది. రుణ మార్కెట్లపై రిజర్వు బ్యాంకు డిప్యూటీ గవర్నర్‌ హెచ్‌ఆర్‌ ఖాన్‌ మాట్లాడుతూ సెంట్రల్‌ బ్యాంకు నూతన విధానాలను ప్రవేశపెట్టనుందన్నారు. మంగళవారం అర్ధరాత్రి నుంచి అమెరికా ఫెడ్‌ రెండు రోజుల సమావేశాలు ప్రారంభం కానున్నాయి. ఇందులో వడ్డీ రేట్ల పెంపుపై సమీక్ష జరుగనుంది. ప్రపంచ దేశాల ఆర్ధిక వ్యవస్థలు ఒత్తిడిలో కొనసాగతున్న నేపధ్యంలో ఫెడ్‌ వడ్డీ రేట్ల పెంపు జోలికి పోకపోవచ్చని మరో వర్గం నిపుణులు అంచనా వేస్తున్నారు.
మీ స్నేహితులకు రికమెండ్ చెయ్యండి